
Közeltéri szkenner mozgó- és vezérlő egységeinek kifejlesztése

A TDK munkám témáját a Robert Bosch Kft. Budapesti Fejlesztő Központjának EMC (Elektromágneses Kompatibilitás) csoportjánál végzett gyakornoki feladataim motiválták. Koncepciót készítettem sugárzott elektromágneses tereket alkalmazó automatizált mérések végzésére lehetőséget biztosító robot rendszer megvalósítására vonatkozóan.
A mérési idő és a mérési bizonytalanság csökkentése érdekében, egy orientációval, két tengely mentén mozogni képes, számítógép által vezérelt mechanikai konstrukciót terveztem, mely a mérő személy fizikai beavatkozását küszöböli ki egy tesztelendő eszköz adott felülete mentén definiált nagyszámú mérőpont közti antenna állítás szüksége esetén. A koncepcióvizsgálatom részeként többféle lehetőséget tártam fel a megvalósításra vonatkozóan. Egy mozgó egységet és vezérlő elektronikát tartalmazó egyedi rendszer tervét alkottam meg, melyben az elektronika X-Y pozíció információt képes fogadni szabványos adatkommunikáció formájában egy személyi számítógéptől.
Az EMC mérés során, az aktív egyidejű adatgyűjtésért, a Robert Bosch Kft. által rendszeresített, már rendelkezésre álló felhasználói felület volt felelős, ezért ezen szoftver kifejlesztése túlmutatott az adott feladat keretein. A dokumentált koncepciót a Robert Bosch Kft. EMC méréstechnikai szakértői felülvizsgálták és kutató, ill. fejlesztő tevékenységeik támogatására való rendszeres alkalmazásra alkalmasnak minősítették.



